അടൂരിലെ കോണ്ഗ്രസിന്റെ തോല്വി പ്രത്യേകമായി പഠിക്കുമെന്ന് കെപിസിസി പ്രസിഡന്റ്: സംസ്ഥാനമൊട്ടാകെ 97 നേതാക്കള്ക്ക് കാരണം കാണിക്കല് േനാട്ടീസ്: കാലുവാരലും തൊഴുത്തില് കുത്തും ഇനി പഴയതു പോലെയാകില്ലെന്ന സൂചന നല്കി കെ. സുധാകരന് തിരുവനന്തപുരം: കോണ്ഗ്രസിലെ പണ്ടൊക്കെ ഒരു തെരഞ്ഞെടുപ്പ് തോല്വി നേരിട്ടാല് എഐസിസിക്കും കെപിസിസിക്കും പരാതി, അതാത് ഡിസിസി ഓഫീസുകളില് ബഹളം, അന്വേഷണ കമ്മിഷനെ നിയമിക്കല്, റിപ്പോര്ട്ട് വരുമ്ബോള് സ്വന്തം ഗ്രൂപ്പുകാരനാണ് കുറ്റക്കാരനെങ്കില് തുടര് നടപടി ഇല്ല എന്നിങ്ങനെയായിരുന്നു രീതി. കെ. സുധാകരന് കെപിസിസി പ്രസിഡന്റായതോടെ പരാതികള് പഴയതു പോലെ വഴിപാടാകില്ലെന്ന് വ്യക്തമായ സൂചന നല്കിയിരിക്കുകയാണ്. പാര്ട്ടി സ്ഥാനാര്ഥികളുടെ മാത്രമല്ല, ഘടക കക്ഷി സ്ഥാനാര്ഥികളുടെ പരാജയത്തില് കോണ്ഗ്രസുകാര്ക്കുള്ള പങ്ക വരെ അന്വേഷിക്കാനാണ് പ്രസിഡന്റിന്റെ നിര്ദേശം. പാര്ട്ടിയെ സെമി കേഡര് സംവിധാനത്തിലേക്ക് കൊണ്ടുപോകുമെന്ന് പ്രഖ്യാപിച്ചതിന് പിന്നാലെ വിമത സ്വരങ്ങള് ഇല്ലാതാക്കാന് അച്ചടക്ക നടപടികള്ക്ക് തുടക്കം കുറിച്ചിരിക്കുകയാണ് കെ.പി.സി.സി പ്രസിഡന്റ്. നേതാക്കളുടെ സേവ പിടിച്ച് ആര്ക്കും എന്തും ചെയ്യാമെന്നത് അനുവദിക്കില്ല. സ്വന്തം പ്രദേശത്ത് സംഘടനാ ചട്ടക്കൂടില് നിന്ന് പ്രവര്ത്തിക്കാന് തയാറല്ലാത്തവരെ ഒരു പദവികളിലും പരിഗണിക്കുന്നതല്ലെന്നും സുധാകരന് അറിയിച്ചു. നിയമസഭ തെരഞ്ഞെടുപ്പ് സംബന്ധിച്ച് കെ.പി.സി.സി നിയോഗിച്ച അന്വേഷണ സമതികളുടെ റിപ്പോര്ട്ടിന്റെ അടിസ്ഥാനത്തിലാണ് നടപടി. തെരഞ്ഞെടുപ്പ് പ്രവര്ത്തനങ്ങളില് ഗുരുതര വീഴ്ചവരുത്തിയതായി റിപ്പോര്ട്ടില് കണ്ടെത്തിയ 97 നേതാക്കള്ക്ക് കാരണം കാണിക്കല് നോട്ടീസ് നല്കും. തെരഞ്ഞെടുപ്പ് സംബന്ധിച്ച് വിവിധ തലങ്ങളില് നിന്നും ലഭിച്ച 58 പരാതികള് പ്രത്യേകമായി പരിശോധിക്കും. ഇതില് സംഘടനാപരമായതും പൊതുജനമധ്യത്തില് പാര്ട്ടിക്ക് അവമതിപ്പ് ഉണ്ടാക്കിയതുമായ പരാതികളും ഉണ്ട്. സ്ഥാനാര്ത്ഥികള്ക്ക് ദോഷകരമായി പ്രവര്ത്തിക്കുന്നതും തെരഞ്ഞെടുപ്പ് കാലത്ത് മാറിനില്ക്കുന്നതും സജീവമായി പ്രവര്ത്തിക്കാത്തതും കര്ശനമായി വിലയിരുത്തി നടപടികളുമായി മുന്നോട്ട് പോകുമെന്നും സുധാകരന് അറിയിച്ചു. ഘടക കക്ഷികള് മത്സരിച്ച ചവറ, കുന്നത്തൂര്, ഇടുക്കി, അഴീക്കോട് മണ്ഡലങ്ങളിലേയും കോണ്ഗ്രസ് സ്ഥാനാര്ത്ഥികള് മത്സരിച്ച കായംകുളം, അടൂര്, പീരുമേട്, തൃശൂര്, ബാലുശേരി മണ്ഡലങ്ങളിലേയും തെരഞ്ഞെടുപ്പ് തോല്വി കൂടുതല് വിശദമായി വിലയിരുത്താന് മുന് എം.എല്.എമാരായ കെ. മോഹന്കുമാര്, പി.ജെ. ജോയി, മുന് എം.പി കെ.പി. ധനപാലന് എന്നിവരെ ചുമതലപ്പെടുത്തി.